《次韵外舅黄虞卿为爱山园好八首 其八》
宋代·喻良能

为爱山园好，红尘半点无。自应成小隐，谁复叹将芜。

香秫五十亩，黄柑二百株。何必随俯仰，归去亦良图。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。